RO Jurnalul Oficial al Uniunii Europene C 122/12

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2014/C 122/05)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„БЪЛГАРСКО РОЗОВО МАСЛО” (BULGARSKO ROZOVO MASLO)

NR. CE: BG-PGI-0005-01050 – 26.10.2012

IGP ( X ) DOP ( )

1. Denumire

„Българско розово масло” (Bulgarsko rozovo maslo)

2. Statul membru sau țara terță

Bulgaria

3. Descrierea produsului agricol sau alimentar

3.1. Tip de produs

Clasa 3.2. Uleiuri esențiale

3.2. Descrierea produsului căruia i se aplică denumirea de la punctul 1

„Bulgarsko rozovo maslo” este un ulei esențial obținut prin distilare cu vapori din flori de trandafir de Damasc (Rosa damascena Mill).

Aspect exterior : ulei lichid transparent

Culoare : galbenă sau verde-gălbuie

Miros : aromă caracteristică de trandafiri

Indicatorii fizico-chimici : se determină cu ajutorul cromatografiei cu gaz. Ingredientele tipice și reprezentative care au fost identificate sunt prezente în următoarele proporții, acestea determinând profilul gaz-cromatografic al uleiului:

Ingrediente Conținut (%) ETANOL până la 3,0 LINALOL între 1,0 și 3,0 ALCOOL FENILETILIC până la 3,0 CITRONELOL între 24,0 și 35,0 NEROL între 5,0 și 12,0 GERANIOL între 13,0 și 22,0 ACETAT DE GERANIL până la 1,5 EUGENOL până la 2,5 METILEUGENOL până la 2,0 FARNESOL cel puțin 1,4 HIDROCARBURI: С17 (heptadecan) între 1,0 și 2,5 С19 (nonadecan) (3) între 8,0 și 15,0 С19 (nonadecen) (4) între 2,0 și 5,0 С21 (heneicosan) între 3,0 și 5,5 С23 (tricosan) între 0,5 și 1,5

3.3. Materii prime (numai pentru produsele prelucrate)

(a) Trandafir de Damasc (Rosa damascena Mill.)

Flori proaspete de trandafir, cuprinzând petale și sepale de trandafiri din specia Rosa damascena Mill., curățate de frunze, lăstari și boboci, precum și de impurități mecanice (de exemplu, nămol, pietre).

(b) Apă

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Culegerea, transportul și depozitarea florilor de trandafir:

Culegerea florilor de trandafir începe, de obicei, în luna mai, mai întâi în câmpurile situate la înălțimi de 300-400 m deasupra nivelului mării, și continuă timp de aproximativ 20-25 de zile, când florile au ajuns la maturitatea necesară, având între 14 și 40 de petale roz spre roșu și un parfum plăcut și caracteristic. Culegerea florilor de trandafir începe de la orele 5-6 dimineața și continuă până la orele 11-12, la prânz. Calitatea „Bulgarsko rozovo maslo” este garantată de respectarea cerinței ca florile de trandafir să fie prelucrate nu mai târziu de 10-15 ore după ce au fost culese, pentru a menține prospețimea și calitatea materiilor prime.

De îndată ce au fost culese, florile sunt transportate către distilerii, acestea funcționând în mod continuu. Se sortează florile de trandafir, unele fiind prelucrate imediat, iar altele fiind depozitate pentru nu mai mult de 15 ore înainte de distilare, în funcție de momentul în care au fost culese (în cazul în care climatul este rece și temperatura florilor nu depășește 20 °C).

Prelucrarea florilor de trandafir – etapele prelucrării:

Distilarea: florile de trandafir se introduc în alambic, într-o proporție de 100 kg per metru cub și se amestecă cu apă, raportul masic fiind cuprins între 1:4 și 1:5; acest amestec este încălzit și se transformă, sub efectul aburilor și al apei, într-o pastă fierbinte, care este amestecată în mod automat. Uleiurile esențiale extrase de vapori sunt răcite, lichefiate și transportate în cuve. Pentru a obține 1 kg de ulei esențial, sunt necesare aproximativ 3 500 de flori de trandafir.

Cohobația (concentrarea) lichidului distilat este efectuată într-o coloană de cohobație care funcționează în mod continuu și în care lichidul distilat inițial face obiectul mai multor redistilări.

Separarea, deshidratarea și filtrarea uleiului de trandafir: uleiul esențial este separat în vase florentine, după care orice impurități mecanice și apa sunt eliminate prin încălzire până la 30 °С și prin filtrare.

Amestecarea: loturile comerciale sunt pregătite prin amestecarea uleiului de trandafir produs în cadrul unei singure instalații (amestecuri proprii ale societății) sau cu uleiul produs în alte instalații.

3.6. Norme specifice privind felierea, răzuirea, ambalarea etc.

Depozitarea: în spații protejate, de exemplu în seifuri, la o temperatură de 15 ± 5 °С, ferit de lumina soarelui și departe de surse de căldură, în recipiente din sticlă termorezistentă cu o capacitate de până la 5 000 g, prevăzute cu dopuri speciale care împiedică contactul direct cu aerul, sau în bidoane din aluminiu lăcuit.

Transportul și ambalarea: în bidoane din aluminiu lăcuit sau în recipiente cilindrice tradiționale (konkumi – al căror gât se închide cu dop de plută și care sunt prevăzute cu o placă metalică, sudată în partea superioară) sau în borcane de sticlă și eprubete. Recipientele tradiționale konkumi sunt înfășurate în pânză albă cu accesorii tradiționale, și anume o panglică tricoloră și un șnur fixat în jurul gâtului recipientului, și sunt prevăzute cu un certificat de garanție. Recipientele sunt diferite și pot varia între 0,5 g și 5 000 g. Recipientele tradiționale konkumi sau bidoanele sunt transportate în cutii standard de lemn, în cutii certificate pentru transportul de mărfuri periculoase sau în cutii obișnuite din carton ondulat solid, cu o greutate de maximum 10 kg (greutate netă)

3.7. Norme specifice privind etichetarea

—

4. Delimitarea concisă a ariei geografice

Regiunea geografică unde este produs „Bulgarsko rozovo maslo” include următoarele localități:

— în provincia Plovdiv: Brezovo, Kaloyanovo, Karlovo, Sopot, Stamboliyski, Saedinenie și Hisarya;

— în provincia Stara Zagora: Bratya Daskalovi, Gurkovo, Kazanlak, Maglizh, Nikolaevo, Pavel Banya și Stara Zagora;

— în provincia Pazardzhik: Belovo, Bratsigovo, Pazardzhik, Panagyurishte, Peshtera și Strelcha;

— în provincia Sofia: Ihtiman, Koprivshtitsa și Mirkovo.

5. Legătura cu aria geografică

5.1. Specificitatea ariei geografice

Factorii naturali și climatici

Zona în care se cultivă, în mod tradițional, trandafirul de Damasc, denumită „valea trandafirilor” (rozovata Dolina), este situată în centrul Bulgariei, la înălțimi între 370 și 625 m. Regiunea se caracterizează prin soluri forestiere ușor nisipoase, permeabile și prin condiții climatice favorabile pentru cultivarea trandafirilor. Datorită iernilor blânde și unei temperaturi medii anuale de 10,6 °C, florile înmuguresc în luna februarie. Nivelurile ridicate de umiditate din lunile mai și iunie sunt optime pentru o înflorire lentă și regulată a trandafirilor în cursul perioadei de culegere.

Factori istorici și umani

Producția de „Bulgarsko rozovo maslo” este o ocupație specifică tradițională a populației din rozovata Dolina. Timp de peste 300 de ani, populația locală a acumulat cunoștințe specializate privind dezvoltarea și cultivarea semințelor de trandafir de înaltă calitate și a adus inovații tehnologice industriei respective. Culegerea se desfășoară pe parcursul unei perioade de 20-30 zile și necesită îndemânare și competențe deosebite: în orele dinaintea răsăririi soarelui și în primele ore ale dimineții, sunt culese doar florile în cazul cărora cel puțin o petală exterioară este deschisă, inclusiv sepalele, fără a deteriora pedunculul sau ramurile. Mugurii închiși sunt lăsați pe tulpină, pentru o recoltă ulterioară. Numai persoanele cu experiență în materie de distilare sunt calificate pentru a decide momentul în care florile pot fi introduse în alambicuri și să stabilească raportul flori/apă și temperatura optimă de distilare. Aceste competențe sunt transmise din generație în generație și contribuie la îmbunătățirea continuă a alambicurilor în care este fabricat „Bulgarsko rozovo maslo”, fapt care asigură un nivel înalt și consecvent de calitate a produsului final.

5.2. Specificitatea produsului

Caracteristicile specifice și distinctive ale „Bulgarsko rozovo maslo” sunt aroma bogată, culoarea verde-gălbuie, calitățile de fixare foarte bune, persistența aromei, precum și o compoziție echilibrată de substanțe volatile și hidrocarburi.

Caracteristicile chimice specifice ale „Bulgarsko rozovo maslo” sunt strâns legate de caracteristicile geografice ale regiunii și îl diferențiază de alte uleiuri de trandafiri fabricate în alte părți ale lumii. Acestea sunt: un conținut de 24-35 % citronelol (comparativ cu 39-49 % pentru uleiurile produse în alte părți ale lumii); un raport citronelol/geraniol de 1,1:2,5 (față de 2,3:4,8 pentru uleiurile produse în alte părți ale lumii). O altă caracteristică distinctivă a „Bulgarsko rozovo maslo” este prezența unui număr mare de componente tipice precum farnesolul și acetatul de geranil, precum și un conținut scăzut de metil-eugenol.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Calitățile specifice ale „Bulgarsko rozovo maslo” rezultă în urma acțiunii combinate a factorilor legați de aria geografică. Condițiile climatice care explică înflorirea periodică a trandafirilor, randamentul și conținutul de ulei al florilor sunt temperaturile blânde (15-25 °C), umiditatea atmosferică ridicată (peste 60 %), variațiile limitate de temperatură între zi și noapte și gradul suficient de umiditate a solului. Aceste condiții asigură înflorirea uniformă și completă a trandafirilor, precum și acumularea în flori a unor cantități mari de ulei de trandafir de înaltă calitate. Pentru a valorifica la maximum aceste componente valoroase, tehnica utilizată pentru producerea „Bulgarsko rozovo maslo” impune ca florile culese să fie prelucrate imediat după recoltare, fără întrerupere; din acest motiv, distileriile sunt amplasate în imediata apropiere a câmpurilor de trandafiri.

Producția de „Bulgarsko rozovo maslo” și dezvoltarea acestuia au început în secolul al XVII-lea și au fost descrise de Dr. Kosyo Zarev în cartea sa intitulată „Producția de trandafiri și cultură tradițională din Bulgaria” (Bulgarskoto rozoproizvodstvo I traditsionnata kultura), publicată în 2008. La sfârșitul secolului al XVIII-lea și începutul secolului al XIX-lea, „Bulgarsko rozovo maslo” a pătruns pe piețele internaționale. Bulgaria a devenit principalul furnizor din industria parfumurilor în Europa. „Bulgarsko rozovo maslo” era utilizat, de asemenea, pe scară largă în medicină ca medicament, precum și în alimentație, drept substanță aromatizantă.

La puțin timp după ce a fost creat noul principat bulgar, în 1878, au fost adoptate primele legi care reglementau calitatea și puritatea „Bulgarsko rozovo maslo”. O carte intitulată „Prima conferință pe tema industriei cultivării trandafirilor” (Parva konferentsia varhu rozovata industria), publicată în 1906, furnizează următoarea explicație: „imediat după adoptarea, în 1889, a decretului ministerial de interzicere a importului de geranium, prețul «Bulgarsko rozovo maslo» a crescut până la niveluri inimaginabile”.

O serie de scrisori oficiale adresate ministrului bulgar al afacerilor externe de către consulatele și delegațiile bulgare de la New York (Statele Unite), Vichy (Franța) și North Perth (Australia), precum și mărturii din perioada 1939-1945 indică un interes comercial puternic pentru „Bulgarsko rozovo maslo”, care a continuat chiar și în timpul celui de Al doilea război mondial. O scrisoare din 19 decembrie 1939 din partea consulatului Ministerului Regal bulgar, redactată în ortografia bulgară veche, indică faptul că „Dl William A. Hoffman, un inginer chimist stabilit, în prezent, la New York, ne-a informat că dorește și este în măsură să stabilească schimburi comerciale regulate cu «Bulgarsko rozovo maslo», în condiții foarte avantajoase pentru ambele părți”. Într-o scrisoare din 20 ianuarie 1941, consilierul economic al Ministerului, dl K. Dobrev, a informat delegația bulgară de la Vichy cu privire la „condițiile în care «Bulgarsko rozovo maslo» poate fi comercializat în Franța aflată sub ocupație”. O altă scrisoare, din data de 24 februarie 1944, a informat Ministerul că „prețul «Bulgarsko rozovo maslo» este, în prezent, de 5 000 franci elvețieni per kilogram.” Societatea australiană „East-West – Trading Company” a declarat, într-o scrisoare din data de 5 octombrie 1945: „de asemenea, am fi foarte interesați de «bulgarsko rozovo maslo» sau am dori să fim reprezentanți ai producătorilor săi în Australia”.

„Bulgarsko rozovo maslo” a dobândit și a menținut o popularitate internațională, câștigând numeroase premii la expoziții internaționale și târguri din anii 1880 până în prezent. Într-un capitol intitulat „Premiile obținute de «Bulgarsko rozovo maslo»” din cartea sa „Producția de trandafiri și cultura tradițională din Bulgaria”, Dr. Kosyo Zarev scrie: „înalta calitate a uleiului de trandafir bulgar a permis producătorilor săi să câștige zeci de medalii și premii la numeroase expoziții, concursuri și târguri comerciale”. Zarev continuă să menționeze faptul că societățile comerciale producătoare de „Bulgarsko rozovo maslo” au câștigat medalii de aur, de argint și de bronz la sfârșitul secolului al XIX-lea și la începutul secolului al XX-lea, în cadrul târgurilor internaționale de la Viena (1873), Philadelphia (1876), Chicago (1895), Grasse (1902), Paris (1894), Anvers, Liège, Milano, Amsterdam și Londra. În cartea respectivă se menționează, de asemenea, premii decernate „Bulgarsko rozovo maslo” în Bulgaria, în cadrul expoziției de la Plovdiv și cu ocazia celui de-al treilea congres internațional privind uleiurile esențiale, care a avut loc în 1968.

În cadrul festivităților de celebrare a tricentenarului producției de „Bulgarsko rozovo maslo” în Bulgaria care au avut loc în 1964, Camera de Comerț bulgară a acordat premii și medalii de aur diverselor organizații care au contribuit la dezvoltarea industriei. Festivalul tradițional al trandafirilor este organizat în fiecare an, începând din 1903, la momentul recoltei. Acesta recreează ritualul culegerii și al distilării – „Bulgarsko rozovo maslo”.

Înaintea celui de Al doilea război mondial, „Bulgarsko rozovo maslo” acoperea 70-90 % din cererea mondială de ulei de trandafir. În prezent, Bulgaria produce între 1,5 și 2 tone pe an, această producție fiind destinată, în principal, exportului și acoperind, în prezent, 40-50 % din cererea mondială (potrivit unui raport al Institutului pentru trandafiri și culturi de uleiuri esențiale din Kazanlak, care a fost publicat cu ocazia jubileului științific din 2 iulie 2007).

În 1994, „Bulgarsko rozovo maslo” a fost înscris în registrul național al brevetelor din Bulgaria, ca denumire de origine protejată, cu nr. 052-01.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (5)]

http://www.mzh.government.bg/MZH/bg/ShortLinks/ZashiteniNaimenovania/Zaiavlenie.aspx

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) Hidrocarbură saturată, cu formula chimică: CH3(CH2)17CH3

(4) Hidrocarbură nesaturată (cu una sau două legături duble ale atomilor de carbon) și cu formula chimică: CH3(CH2)16CH = CH2

(5) A se vedea nota de subsol 2.